दक्षिण एसियाली बडीबिल्डिङ असारमा
नेपाल शारीरिक सुगठन तथा फिटनेस संघले १२ औं दक्षिण एसियाली शारीरिक सुगठन प्रतियोगिता असार पहिलो साता काठमाडौंमा गर्ने भएको छ । 
काठमाडौँ — नेपाल शारीरिक सुगठन तथा फिटनेस संघले १२ औं दक्षिण एसियाली शारीरिक सुगठन प्रतियोगिता असार पहिलो साता काठमाडौंमा गर्ने भएको छ । दक्षिण एसियाली शारीरिक सुगठन तथा फिटनेस फेडेरेसनमातहत रहेको संघले दक्षिण एसियाका ७ राष्ट्र र अफगानिस्तानसहितका खेलाडीको सहभागितामा प्रतियोगिता हुने जनाएको छ । असार ६ र ७ मा प्रज्ञाभवनमा प्रतियोगिता हुनेछ । बुधबार आयोजित पत्रकार सम्मेलनमा जनाइएअनुसार ५५, ६०, ६५, ७०, ७५, ८०, ८५, ९० केजी र सोभन्दा माथिको तौलसमूहमा प्रतिस्पर्धा हुनेछ । पहिलोपल्ट समावेश गरिएको पुरुष फिटनेस फिजिक्समा १७० सेमिसम्म, १७० सेमिमाथि उचाइतर्फ र महिला फिजिक्सतर्फ १६५ सेमिसम्म र १६५ सेमि माथि गरी दुई उचाइ समूहमा प्रतिस्पर्धा हुनेछ । अहिलेसम्म शारीरिक सुगठनका विधाहरूमात्र समावेश गरिएको थियो । शारीरिक सुगठनमा महिलाको स्पर्धा विश्व च्याम्पियनसिप र एसियाली च्याम्पियनसिपमा पनि हुने भएकाले यसपालिदेखि दक्षिण एसियाली च्याम्पियनसिप पनि सुरुआत गरिएको आयोजक संघका अध्यक्ष राजेशबाबु श्रेष्ठले जानकारी गराए । प्रतियोगिताका लागि नेपाली खेलाडीको छनोट वैशाख २० र २१ गते काठमाडौंमै हुने राष्ट्रिय शारीरिक सुगठन प्रतियोगिता, मिस्टर हिमालयमार्फत गरिने संघले प्रस्ट पारेको छ ।